MRK ondersoek ‘rassistiese aanval’ by Universiteit van die VrystaatCobus Muller en Charl Blom Foto: all4women.co.za Die Suid-Afrikaanse Menseregtekommissie (MRK) sal ŉ vermeende rassistiese aanval op ŉ swart student aan die Universiteit van die Vrystaat ondersoek. “Dit is veral ontstellend dat hierdie voorvalle steeds plaasvind, ondanks pogings deur verskeie individue en instansies, insluitend die kommissie, om voorvalle van rassisme by die UV aan te spreek,” het Isaac Mangena, woordvoerder vir die MRK, in ŉ verklaring gesê. Twee studente, wat daarvan beskuldig word dat hulle ŉ ander student aangerand het, het Donderdag in die Bloemfonteinse landdroshof verskyn. “Cobus Muller en Charl Blom het Maandagaand in ŉ bakkie op die universiteit se kampus in Bloemfontein gery en glo Muzi Gwebu getref,” het kapt. Chaka Marope, woordvoerder van die polisie, gesê. “Die twee het Gwebu later na bewering gekonfronteer en aangerand.” Blom en Muller word aangekla van poging tot moord, aanranding met die doel om ernstige liggaamlike skade aan te rig en roekelose of nalatige bestuur. Hulle is op ŉ waarskuwing vrygelaat en moet in April weer in die hof verskyn. Die universiteit het gesê die studente sal nie toegelaat word om verder aan die universiteit te studeer indien hulle skuldig bevind word nie. Mangena sê dit is kommerwekkend dat Suid-Afrika steeds met onverdraagsaamheid en haat tussen rassegroepe sukkel. “Die kommissie verwelkom die flinke optrede deur die universiteit se bestuur om die vermeende oortreders dadelik uit die universiteit te skors.” -SAPA